### NN 69/2017 (14.7.2017.), Odluka o općinskim porezima Općine Selnica

OPĆINA SELNICA

1654

Na temelju članaka 20. i 42. Zakona o lokalnim porezima (»Narodne novine«, broj 115/16) i članka 30. Statuta Općine Selnica (»Službeni glasnik Međimurske županije« br. 11/09, 10/11 i 5/13) Općinsko vijeće Općine Selnica na svojoj 2. sjednici održanoj 30. lipnja 2017. godine donosi

ODLUKU

O OPĆINSKIM POREZIMA OPĆINE SELNICA

I. OPĆE ODREDBE

Članak 1.

Ovom Odlukom utvrđuju se vrste poreza koji pripadaju Općini Selnica, stope i visine poreza te način obračuna i plaćanja u skladu sa Zakonom o lokalnim porezima.

Članak 2.

Općinski se porezi plaćaju na području Općine Selnica, sukladno odredbama Zakona o lokalnim porezima (u daljnjem tekstu: Zakon), odredbama drugih propisa kao i odredbama ove Odluke.

Područje Općine Selnica obuhvaća naselja: Bukovec, Donji Koncovčak, Merhatovec, Plešivica, Praporčan, Selnica, Donji Zebanec, Gornji Zebanec, Zaveščak i Zebanec Selo.

II. VRSTE POREZA

Članak 3.

Općinski porezi Općine Selnica jesu:

1. porez na potrošnju,

2. porez na kuće za odmor,

3. porez na nekretnine.

1. Porez na potrošnju

Članak 4.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Selnica.

Članak 5.

Obveznici poreza na potrošnju su pravne i fizičke osobe koje pružaju ugostiteljske usluge na području Općine Selnica.

Članak 6.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3% od utvrđene osnovice.

Članak 7.

Obračunsko razdoblje poreza na potrošnju je od prvog do posljednjeg dana u mjesecu.

Porez na potrošnju iskazuje se na obrascu PP-MI-PO i predaje do 20. dana u mjesecu za prethodni mjesec.

Utvrđena obveza poreza na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Porezna uprava.

2. Porez na kuće za odmor

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Selnica.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 9.

Porez na kuće za odmor plaća se po četvornom metru korisne površine kuće za odmor.

Porez na kuće za odmor plaća se u visini od 11,00 kuna godišnje po jednom četvornom metru korisne površine kuće za odmor.

Članak 10.

Porez na kuće za odmor ne plaća se za kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece do 15 godina starosti.

Članak 11.

Obveznici poreza na kuću za odmor dužni su Poreznoj upravi dostaviti podatke o kućama za odmor, koji se odnose na mjesto gdje se objekti nalaze, korisnu površinu istih, kao i druge podatke potrebne za utvrđivanje navedenog poreza, najkasnije do 31. ožujka godine za koju se utvrđuje porez.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

3. Porez na nekretnine

Članak 12.

Posebnom odlukom Općinskog vijeća Općine Selnica utvrdit će se sva pitanja vezana za utvrđivanje i naplatu poreza na nekretnine, sukladno odredbama Zakona o lokalnim porezima, a ista odluka će se donijeti do 30. studenoga 2017. godine.

III. ZAJEDNIČKE ODREDBE

Članak 13.

Općina Selnica poslove utvrđivanja, evidentiranja, nadzora, naplate i ovrhe radi naplate prireza porezu na dohodak, poreza na potrošnju i poreza na kuće za odmor u cijelosti prenosi na Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu 5% ukupno naplaćenih prihoda.

Članak 14.

Utvrđivanje, evidentiranje, nadzor, naplatu i ovrhu radi naplate poreza na nekretnine obavljat će Općina Selnica.

Članak 15.

Ovlašćuje se nadležna organizacija platnog prometa zadužena za naplatu javnih prihoda (FINA) da Poreznoj upravi obračuna i uplati u Državni proračun do zadnjeg dana u mjesecu za protekli mjesec naknadu iz članka 14. stavak 2. ove Odluke.

Članak 16.

Porezna uprava, dužna je do 15. u mjesecu, za prethodni mjesec, Općini Selnica dostavljati zbirna izvješća o utvrđenim i naplaćenim porezima navedenima u članku 14. stavak 1. ove Odluke.

IV. PRIJELAZNE I ZAVRŠNE ODREDBE

Članak 17.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 18.

Ova Odluka stupa na snagu osmog dana od dana objave u »Službenog glasniku Međimurske županije«, osim odredbi o prirezu porezu na dohodak koje stupaju na snagu prvog dana u mjesecu nakon objave u »Narodnim novinama«.

Članak 19.

Postupci utvrđivanja poreza na kuće za odmor započeti po Zakonu o lokalnim porezima (»Narodne novine«, br. 115/16) i ovoj Odluci, a koji nisu dovršeni do 1. siječnja 2018. dovršit će se po odredbama Zakona o lokalnim porezima i ove Odluke o općinskim porezima Općine Selnica.

Članak 20.

Na sva ostala pitanja koja nisu uređena ovom Odlukom, primjenjuju se odredbe Zakona o lokalnim porezima te zakonski i podzakonski propisi koji se odnose na predmetno područje.

Članak 21.

Odredbe članaka 8. – 11. ove Odluke prestaju važiti 1. siječnja 2018. godine.

Članak 22.

Danom stupanja na snagu ove Odluke prestaje važiti Odluka o porezima Općine Selnica (»Službeni glasnik Međimurske županije«, broj 1/02), Odluka o izmjenama i dopunama Odluke o porezima Općine Selnica (»Službeni glasnik Međimurske županije«, broj 4/07), Odluka o izmjenama i dopunama Odluke o porezima Općine Selnica (»Službeni glasnik Međimurske županije«, broj 8/08) i Odluka o III. izmjenama i dopunama Odluke o porezima Općine Selnica (»Službeni glasnik Međimurske županije«, broj 20/11).

Članak 23.

Ova Odluka objavit će se u »Službenom glasniku Međimurske županije« i »Narodnim novinama« i dostavit će se Ministarstvu financija Poreznoj upravi u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza Općine Selnica.

Klasa: 410-07/17-01/01
 Urbroj: 2109-15-17-01
 Selnica, 30. lipnja 2017.

Predsjednik
 Općinskog vijeća Općine Selnica
 Branko Perčić, v. r.